Komisija je v sporočilu, objavljenem 22. maja 2018, napovedala „naslednje korake za Europeano, digitalno platformo kulturne dediščine Evrope do leta 2018“, s ciljem, da se omogoči nadaljnji razvoj Europeane kot vseevropske gonilne sile na področju digitalne preobrazbe kulturne dediščine in ključne pobude za demokratičen dostop do kulture. Europeana bo skupaj z drugimi napovedanimi pobudami, kot so mreža strokovnih centrov za ohranitev znanja o ogroženih spomenikih dediščine z obsežno digitalizacijo ter prihajajoča vzpostavitev spletnega registra evropskih filmov in vseevropske mreže digitalnih ustvarjalnih in inovacijskih vozlišč, prispevala k nadaljnjemu spodbujanju, razširjanju in dostopnosti evropske kulture in kulturne dediščine.

Europeana prispeva k ohranjanju in spodbujanju evropske kulture v digitalni dobi in vključuje vse države članice EU. Podpira cilje evropskega leta kulturne dediščine 2018, da se spodbudita skupno doživljanje in spoštovanje evropske kulturne dediščine, izboljša ozaveščenost o skupni zgodovini in vrednotah ter okrepi občutek pripadnosti skupnemu evropskemu prostoru. Europeana je edini partner digitalne kulturne dediščine v evropskem letu kulturne dediščine 2018.

Omrežno združenje Europeana z več kot 1 700 strokovnjaki za kulturno dediščino, ustvarjalno dejavnost in tehnologijo podpira vrednote in delo Europeane, izmenjuje in spodbuja dobre prakse v zvezi z digitalizacijo in standardizacijo metapodatkov ter spodbuja gradnjo zmogljivosti v skupnosti kulturne dediščine.

Europeana trenutno prek svojega glavnega portala „Zbirke Europeana“ ( https://www.europeana.eu/portal/sl ) in vmesnikov platforme za aplikacijsko programiranje (API) zagotavlja dostop do več kot 51 milijonov predmetov iz zbirk več kot 3 700 knjižnic, arhivov, muzejev, galerij in avdiovizualnih zbirk po vsej Evropi. Europeana zagotavlja storitve različnim skupinam uporabnikov, kot so:

-zagotovila večjezično, uporabnikom prijazno točko dostopa do bogate in raznolike dediščine Evrope.

-dodatno izboljšala pogoje za ponovno uporabo ter olajšala uporabo digitalnih kulturnih vsebin in metapodatkov v drugih sektorjih, na primer v raziskovanju, izobraževanju, turizmu ali ustvarjalnem sektorju, in

Vse od tedaj Komisija zagotavlja finančno in politično podporo usklajevanju in združevanju prizadevanj držav članic EU za digitalizacijo in omogočanje spletnega dostopa do kulturnega gradiva. To vključuje standardizacijo, interoperabilnost in sodelovanje med ustanovami za varstvo kulturne dediščine po vsej Evropi. Europeana prispeva k izvajanju več povezanih politik, vključno z enotnim digitalnim trgom in Priporočilom Komisije (2011/711/EU) ter z njim povezanimi sklepi Sveta, v katerih so bile države članice pozvane, naj več gradiva preselijo na splet in zagotovijo dolgoročno ohranitev digitalnega gradiva.

V tem poročilu so predstavljeni rezultati neodvisne ocene Europeane kot evropskega kulturnega in digitalnega inovacijskega projekta ter vizija Komisije o nadaljnjih ukrepih za prihodnji razvoj Europeane.

V tem poročilu so predstavljeni rezultati neodvisne ocene, ki jo je Svet zahteval v svojih sklepih z dne 31. maja 2016 o vlogi Europeane pri digitalni dostopnosti, razpoznavnosti in uporabi evropske kulturne dediščine, ter vizija Komisije o prihodnjem razvoju Europeane.

V odgovor na zahtevo Sveta je Komisija izvedla:

(a) oceno Europeane na podlagi petih obveznih meril (ustreznost, uspešnost, učinkovitost, skladnost, dodana vrednost EU) iz smernic Komisije za boljše pravno urejanje. Ocena zajema temeljni koncept in vrednost Europeane kot evropskega kulturnega in digitalnega inovacijskega projekta ter poglobljen pregled ustreznosti in uspešnosti storitev, ki jih Europeana v okviru Instrumenta za povezovanje Evrope zagotavlja kot infrastruktura digitalnih storitev;

(b) analizo možnosti za srednje- in dolgoročni razvoj Europeane na podlagi rezultatov ocene.

Najet je bil odbor petih neodvisnih strokovnjakov z ustreznim strokovnim znanjem iz različnih področij, da bi Komisiji pomagal pri oceni in določitvi smeri za prihodnji razvoj Europeane. Zunanji svetovalci so opravili neodvisno študijo, da bi tako izpopolnili vprašanja in metodologijo za oceno, zbrali dokazne podatke (vključno s teoretičnimi raziskavami, študijami primerov, razgovori, primerjalnimi analizami, oceno tehnične uporabnosti in analizo spletnega javnega posvetovanja) in s prispevki strokovnjakov ovrednotili vprašanja za oceno.

Komisija je izvedla tudi 12-tedensko spletno javno posvetovanje v vseh uradnih jezikih EU. Vanj je bil vključen ciljno usmerjen vprašalnik z več tehničnimi vprašanji, namenjenimi strokovnjakom in organizacijam z izkušnjami z infrastrukturo in strokovnim omrežjem Europeane. Rezultati javnega posvetovanja (iz 1 221 odzivov) so znatno prispevali k oceni.

2.Glavne ugotovitve ocene

Glavne ugotovitve ocene na podlagi meril za oceno je mogoče povzeti v okviru naslednjih poglavij.

2.1.Ustreznost

Ustreznost Europeane v smislu politik in prednostnih nalog EU za spletno dostopnost in širjenje evropske kulturne dediščine je na splošno visoka. Europeana je pomembna za ustanove za varstvo kulturne dediščine, ker omogoča strokovno izmenjavo kulturnega in tehnološkega strokovnega znanja. Presegla je svoje cilje v smislu količine predmetov, vendar je treba še izboljšati ustreznost in kakovost njenih vsebin in metapodatkov.

Europeana ima eno največjih digitalnih zbirk na svetu in je edina tovrstna vseevropska platforma, ki zagotavlja dostop do slikovnega, besedilnega, zvočnega, video in tridimenzionalnega gradiva iz zbirk več kot 3 700 evropskih knjižnic, arhivov, muzejev, galerij in avdiovizualnih ustanov. Hkrati je Europeana posebna v tem, da svoje gradivo ponuja v velikem številu jezikov (37). Njena ustreznost za politike in prednostne naloge EU je bila ocenjena kot visoka.

Vsaj dve tretjini udeležencev javnega posvetovanja, ki so zagotovili podatke Europeani, sta navedli, da je Europeana ustvarila vrednost za njihovo organizacijo, tako da je omogočila doseg širšega kroga občinstva in dodano vrednost za vsebine ter olajšala navezovanje partnerstev z drugimi kulturnimi ustanovami. Dve tretjini udeležencev sta navedli, da je Europeana pomembna za iskanje in raziskovanje evropske kulturne dediščine. Za njene zbirke se šteje, da spodbujajo poznavanje kulture in učenje ter ponujajo vsebine iz zaupanja vrednih virov.

Čeprav je Europeana presegla svoje cilje v smislu količine predmetov, pa so prisotne težave glede ustreznosti in kakovosti njenih vsebin in metapodatkov. Čeprav je bilo izvedenih več ukrepov, da bi se izboljšala kakovost podatkov, da bi se podatki dodatno odprli in bi se ustvarila vrednost za njihove partnerje, so ključna vprašanja povezana z vsebinami (npr. v smislu geografske in tematske pokritosti, zastopanosti ustanov ter ustreznosti in kulturnega interesa/vrednosti vsebin) in metapodatki (kot so pomanjkanje prevodov, kakovost in raven podrobnosti ter nedoslednosti ali nedelujoče povezave).

Vprašanja v zvezi z metapodatki so negativno vplivala na splošno priljubljenost storitve ter na najdljivost gradiva na Europeani in njegovo uporabo. Več negativnih odzivov v javnem posvetovanju se je nanašalo na neustreznost rezultatov iskanja. Doseganje visokokakovostnih podatkov je zato ključen parameter za Europeano, ustanove za varstvo kulturne dediščine pa imajo na tem področju osrednjo vlogo, saj nosijo končno odgovornost za kakovost zagotovljenih vsebin in metapodatkov. Trenutna strategija Europeane se osredotoča na krepitev kakovosti podatkov in to, da bi bile obstoječe (in prihodnje) vsebine na Europeani zanimivejše in dragocenejše za končne in ponovne uporabnike.

2.2.Uspešnost